વાનરવેડા કરવામાં પણ વજુની દયાળુ વૃત્તિ હંમેશાં દબાઈ જતી નહીં. અમારા પડોશમાં એક વૃદ્ધ માજી રહે. એક દિવસ તેઓ એક મોટી દૂધી લાવ્યાં. વાંદરાની નજરે ફળ ચડે તો એ લાલચને રોકી શકે ખરો! રસોડામાં માજીની પીઠ ફરી કે તરત દૂધી ગાયબ! પછી વજુને વિચાર આવ્યો કે વૃદ્ધ માજી દૂધી શોધતાં હશે અને તેમના મનમાં સંતાપ થતો હશે. એમની આવી મશ્કરી ન કરવી જોઈએ. દયાથી વજુનું દિલ દ્રવ્યું અને રાતે માજીના બારણામાં દૂધી ટાંગી આવ્યો. સવારે માજી ઊઠીને બારણું ઉઘાડે ત્યાં ખોવાયેલી, વિયોગ પામેલી દૂધી ઊછળીને માજીને ભેટી પડી!